b'\n_START_ARTICLE_\nSafranpandekage\n_START_PARAGRAPH_\nSafranpandekage eller gotlandsk pandekage en en gotlandsk dessert. Ingredienserne er gr\xc3\xb8dris, fl\xc3\xb8de, m\xc3\xa6lk, sukker, \xc3\xa6g, hakkede mandler og safran, og kagen bages i en bradepande. Kagen spises lun eller kold og serveres traditionelt med korb\xc3\xa6rsyltet\xc3\xb8j (salmb\xc3\xa4rssylt) og fl\xc3\xb8deskum.\n_START_SECTION_\nHistorie\n_START_PARAGRAPH_\nOvnbagte pandekager var festmad og kendes p\xc3\xa5 Gotland siden 1700-tallet. Festmad blev de i kraft af tils\xc3\xa6tningen af fint mel og \xc3\xa6g. I 1800-tallet blev det mere almindeligt med sukker i pandekagerne, og ogs\xc3\xa5 safran og rosiner. Safranpandekager i den nuv\xc3\xa6rende form (lavet af gr\xc3\xb8dris og bagt i ovnen) h\xc3\xb8rer til kategorien af buddinger, der blev almindelige desserter i 1800-tallet, da br\xc3\xa6ndekomfuret gjorde det enklere at tilberede mad i ovnen. Safranpandekagen havde s\xc3\xa6rlig forbindelse med julen, hvor den blev lavet af tiloversbleven risengr\xc3\xb8d, men i 1800- og 1900-tallet begyndte man ogs\xc3\xa5 at servere den p\xc3\xa5 \xc3\xa5rsdage og ved bryllupper og begravelser. Syltet\xc3\xb8jet, der spises til pandekagen, er ogs\xc3\xa5 en skik fra 1800-tallet, da sukkeret blev billigere, og syltet\xc3\xb8j blev et meget popul\xc3\xa6rt tilbeh\xc3\xb8r til desserter._NEWLINE_I dag vides det ikke, om safranpandekagen er opst\xc3\xa5et p\xc3\xa5 Gotland, eller om den er bragt til \xc3\xb8en udefra. Safranpandekagens r\xc3\xa5varer har r\xc3\xb8dder tilbage til middelalderens og ren\xc3\xa6ssancens tilsmagte og farvede risengr\xc3\xb8d, som forekom i de h\xc3\xb8jere samfundslag. Netop kombinationen af ris, mandler, safran og sukker gjorde retten meget eksklusiv, ligesom safranbr\xc3\xb8d, der kendes siden 1500-tallet. I den senere del af 1900-tallet er safranpandekagen blevet et velkendt turistsymbol for Gotland og serveres gerne p\xc3\xa5 sommer\xc3\xa5bne turistrestauranter og i andre sammenh\xc3\xa6nge, hvor \xc3\xb8ens lokale mad fremh\xc3\xa6ves.'